⛅⛅⛅تہاری برهنگیں سِترے ⛅⛅⛅
تہاری برہنگیں سِترے
چہ ماہ ءِ میتگ ءِ چاگرد ءَ آدست اِنت
اِدا کہ ماہکانی اِنت
اِدا یک پراہ ءُ پیژگاہیں دِلے بوتگ
کہ مے گرماگی شیر ماہیں شپانی لیب جاہ بوتگ
سَنائے بیت چَمْے راہ ءَ کہ یک رندے شپ ءِ ماہ ءِ لِقا گوستگ
مں بانزیگاں گوں مشکولیں شَمُوؔر ءُ شیلُکاؔں دیستگ
مں دیستگ کہ نِگاریں نَقش ءُ مَندِیلاں گوں تحت ءِ شاه ءِ پریاؔن ءِ رواں گوستگ
گوں شاگیں تہتگانی هفتّ تاکیں بُرج ءُ زَمزِیراں
چِداں گوستگ
گوں خَدّام ءُ سُبک گامیں بَچکّی ڈِیل ءُ بالاداں ما آ دیستگ
گوں هژده سالیگیں عمر ءِ جوانیں خط و محراباں
چما روچ ءَ
من انچیں وارتہ یک بُکّے
آ شپ داں روچ ءِ مرچیگ ءَ ،
وتی باریگ مں بَرگَشتہ
مں چہ بانزیگ ءَ بے ھالاں
شَمورؔ ءُ شیلُکؔ ءُ سیلیؔ ءُ من
انگت هما مَہکانیں گرماگی شپانی پَراهِیں پیژگاه ءِ ٫٫دل ،، ءَ بانزیگے لیب ءَ ایں
پدا قسمت دوبر تاکد
چہ کوه ءِ قاف ءَ آ سیلانی واتر بَنت
ما انگت نِشتَگیں گوں مُہرَگیں اِستالاں لیب ءَ ایں
اے پور ءُ اگرَبیں راهاں
اجل آ لیٹ کنت دَنزاں
تہاری برهنگیں سِترے
حیات ءِ جُلگَہِیں گردون ءَ مان۟پوشتگ
حمل امین دشتی